# Arbeidsgruppen - Helseprosjektet

# Møtereferat

**Sted**: Teams **Dato**: 26.06.25 **Deltakere**: Svein Kvåle (referent), Frode Lingaas, Sofie Ottesen, Kyrre Rørstad, Christina Eide-Knudsen (frafall), Dina Jørgensen, Geir Søgård (frafall), Henriette Hanssen. **Tidspunkt**: **20:00 – 21:00**

# Sakslisteelementer

1. **Godkjenning av forrige møtes referat**

Forrige møtes referat ble godkjent uten innvendinger.

1. **Informasjon**

Vi har hatt en artikkel om innsending av prøver til helseprosjektet *Fuglehunden, nr. 4*.

Prosjekt gruppen har vært i kontakt med redaktøren i Norsk veterinærtidsskriftet og vi planlegger en informasjonsartikkel for å informere veterinærene om prosjektet og prøvetakning. Det er spesielt viktig at veterinærene også blir informert om at prosjektet ønsker biopsier fra noen nylig avlivede hunder.

Prosjektgruppen har utarbeidet en ny informasjonsartikkel om prøvetaking og vevsbiopsier som har blitt publisert på Vetforum sin side på Facebook. Artikkelen er festes øverst i feeden for å sikre god synlighet.

Helseprosjektet har vært aktivt representert på flere utstillinger gjennom våren og sommeren, der det har blitt informert om prosjektet før utstillingsstart – ofte under oppropet – med en tydelig oppfordring til publikum om å bidra. Responsen har vært svært positiv, og det er etablert god kontakt med eiere av hunder med atopi og/eller kloløsning. Prøvesett med informasjonsbrev og ferdigfrankerte returkonvolutter har blitt delt ut, og flere tok også med prøver til venner og familiemedlemmer med relevante hunder. På NESKs sommersamling i Nord-Norge tidligere i juni ble prosjektet presentert med lysbilder og en muntlig orientering under kveldssamlingen. Tilsvarende presentasjoner planlegges på NESKs sommersamling i Sømådalen og NGKs sommersamling på Dovre. Disse arrangementene gir verdifulle anledninger til å spre informasjon og styrke rekrutteringen av prøver til prosjektet.

Det fortsetter å komme inn nye prøver, noe som er avgjørende for prosjektets fremgang. Det er viktig å få inn flere prøver. Flere prøvesett har blitt sendt til eiere som har svart på helseundersøkelsen. Prosjektet oppfordrer fortsatt til innsending av informasjon om relevante hunder til helse@gordonsetter.no.

1. **Faglig utvikling**

Dina jobber med analyse av datasettene og det ser ut til å bli ett godt grunnlag både for beregning av arvegrad (atopi) og for andre genetiske analyser. Men datamaterialet er fortsatt lite og det er derfor spesielt viktig at eiere stiller opp med prøver fra friske og syke hunder.

Prøvetaking og analyser fortsetter utover våren og sommeren. Prøver sendes inn i puljer for å effektivisere analysekapasiteten.

1. **Nye typer prøver – vevsbiopsier**

Helseprosjektet ønsker å samle inn vevsprøver (biopsier fra tær) fra nylig avdøde hunder som er avlivet av ulike årsaker.

Prøvene må tas så raskt som mulig *etter* avliving for å sikre tilstrekkelig kvalitet på prøvene.

Vi ber eiere som vurderer avlivning av en hund med (eller tidligere med) kloløsning, om å ta kontakt i god tid. Da kan vi sende prøvekit med konserveringsløsning og detaljert prosedyrebeskrivelse til veterinæren.

Vi er også interessert i prøver fra eldre hunder (8 år eller mer) som ikke har hatt kloløsning, dersom de skal avlives av andre årsaker.

Dette materialet er svært verdifullt og gir forskningen innsikt på celle- og molekylnivå om hvilke forandringer som kan være årsak til at kloen løsner.

1. **Samarbeidende spesialist**

Evidensia har bidratt med prøver fra hunder som har vært grundig utredet for atopi – dette gir forskningen viktig klinisk kontekst.

Vi har inngått et formalisert samarbeid med Nextmune AS og NMBU for å identifisere hunder med relevante diagnoser ved hjelp av PAX Environmental Testing. Dette gir oss tilgang til verdifull informasjon fra hunder som er grundig utredet for atopi. Nextmune har med praktisk støtte fra Veterinærhøyskolen sendt ut forespørsel til noen av sine kunder for å høre om de er villig til å bidra med prøver til prosjektet.

**Neste møte:** 19. august kl. 20:00.